Robertus, divina miseratione Cabilonensis episcopus, omnibus futuris et presentibus, gestorum noticiam agnoscat presentium certitudo et futurorum successio, quod Lambertus de Expire prepositus Montisacuti, quando perrexit Iherosolimam dedit Deo et sanctę Marię et monachis de Firmitate per manum nostram apud Montemacutum XIIII libras et IX solidos in gageriis vinearum. Unam partem VII librarum tenet Radulfus Marrigla […] aliam XCVIIII solidorum Guillelmus Putearius, tali pacto quod vineas faciunt de proprio. Monachi vero, in tempore vindemię, recipiunt medietatem vini vel vindemię. Tercia pecia vineę L solidis jacet in Castroboal. Illam faciunt monachi in proprio. Donavit eis et  V solidos censuales ad luminare monasterii : tres Divionensis monetę in grangia Albiniaci quos reddunt monachi de Maceriis, duos Silviniaci vel consimilis monetę apud Montemacutum in quadam vinea quam plantavit ipse prepositus. Qui ergo tenebit vineam, reddet eos tempore vindemie ejusdem vinee. Donavit etiam eis ipse et Bernardus frater suus ad opus pecorum suorum pasturas in omnibus […] gageriis suis, absque damno frugum et pratorum. Quod si damnum intulerint, justa estimatione […] alia dimittantur in pace. Sciendum quoque quod Bernardus frater prepositi C solidos habuit de domo Firmitatis, tali conventione quod cum suę partis gagerię redemptę fuerint C solidos reddat Firmitate. Hec omnia laudeverunt ipse Bernardus frater prepositi, et Robertus nepos suus in manu Burni abbatis Firmitatis. Testes : Robertus de Cusse, Guillelmus et Lambertus monachi Firmitatis, Fromundus de Milice archipresbyter, Ansericus de Maville, Guido de Sancta Helena, Artaldus de Chamille, Artaldus de Marne, Bernardus de Dervaim, Bernardus de Castromorun milites.